**NOTA DE FUNDAMENTARE**

**la proiectul Legii cu privire la antreprenoriat**

|  |
| --- |
| **1. Denumirea sau numele autorului și, după caz, a/al participanților la elaborarea proiectului actului normativ** |
| Proiectul Legii cu privire la antreprenoriat a fost elaborat de Ministerul Dezvoltării Economice și Digitalizării, cu suportul USAID. |
| **2. Condițiile ce au impus elaborarea proiectului actului normativ** |
| 2.1. Temeiul legal sau, după caz, sursa proiectului actului normativ  Legea nr. 845/1992 cu privire la antreprenoriat și întreprinderi este una învechită, cu multiple modificări, cu unele norme contradictorii cu prevederile Codului Civil, cu unele norme desuete, cu multe norme care nu sunt caracteristice reglementărilor generale cu privire la inițierea și desfășurarea afacerilor (contravenții, reglementări financiare, monopol fiscal de stat, antreprenoriat social, etc.). De asemenea, în contextul ajustării legislației naționale la legislația Uniunii Europene (UE) a fost identificată necesitatea corelării definițiilor și normelor din legislația națională, precum și actualizarea reglementărilor aferente procesului de dezvoltare economică la condițiile și tendințele de dezvoltare economică globală. În acest context, sunt de notat următoarele.  La 6 septembrie 2023 a fost aprobat Programul național pentru Promovarea Antreprenoriatului și Creșterea Competitivității în anii 2023-2027 (PACC 2027). Unul dintre obiectivele generale îl reprezintă îmbunătățirea cadrului de reglementare a mediului de afaceri, care include, la rândul său, următoarele obiective specifice: crearea condițiilor favorabile activității antreprenoriale; digitalizarea proceselor administrative din cadrul instituțiilor publice și a serviciilor publice; creșterea economică sustenabilă și crearea condițiilor pentru promovarea și implementarea principiilor ESG (Mediu, Social și Guvernare). Responsabilitatea principală pentru coordonarea implementării Programului PACC 2023-2027 i-a fost atribuită Ministerului Dezvoltării Economice și Digitalizării.  La 5 iunie 2024 Guvernul Republicii Moldova a adoptat Strategia națională de dezvoltare economică 2030. Documentul instituie un cadru cuprinzător de politică publică, transpune și detaliază direcțiile prioritare de intervenție și țintele stabilite în Strategia Națională de Dezvoltare „Moldova Europeană 2030” (SND 2030, aprobată prin Legea nr. 315/2022). Elemente definitorii pentru Strategie sunt angajamentele internaționale asumate de Republica Moldova conform Acordului de Asociere la UE (Titlul IV „Cooperarea economică și alte tipuri de cooperare sectorială” și Titlul V „Comerț și aspecte legate de comerț”), precum și cele care derivă din statutul de țară candidat pentru aderarea la Uniunea Europeană (UE).  Elaborarea proiectului de act normativ rezultă din următoarele documente:   1. **Planul național de acțiuni pentru aderarea Republicii Moldova la Uniunea Europeană pentru anii 2024-2027**, aprobat prin Hotărârea Guvernului nr. 829/2023, Capitolul 20. „Politică industrială și antreprenorială”, acțiunea 10: „Proiect de lege de modificare a Legii nr. 845/1992 cu privire la antreprenoriat și întreprinderi”; 2. **Programul de dezvoltare a antreprenoriatului și creștere a competitivității 2023-2027**, aprobat prin Hotărârea Guvernului nr. 653/2023, Capitolul X „Planul de acțiuni privind implementarea în anii 2023-2025 a Programului național pentru promovarea antreprenoriatului și creșterea competitivității în anii 2023-2027, Obiectivul Specific 1.1. Crearea condițiilor favorabile activității antreprenoriale, acțiunea 1.1.11.: „Revizuirea Legii nr. 845/1992 cu privire la antreprenoriat și întreprinderi în scopul coroborării acesteia cu Codul civil (sau elaborarea unei noi legi)”; 3. **Strategia națională de dezvoltare economică 2030.**   Temeiul legal pentru aprobarea acestui proiect de act normativ este art. 6 lit. e) din Legea nr. 136/2017 cu privire la Guvern, art. 26 alin. (2) lit. a) din Legea nr. 98/2012 privind administrația publică centrală de specialitate, art. 23 alin. (2) lit. c) al Legii nr. 100/2017 cu privire la actele normative. |
| 2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative |
| Anual în Republica Moldova sunt înregistrate circa 2000 de întreprinderi noi, în 2021 numărul acestora ajungând la 60 305, fiind în creștere cu circa 6% față de anul 2019. Ponderea întreprinderilor active este una constantă și constituie aproximativ 64% din numărul total de întreprinderi înregistrate.  Din analiza clasamentelor internaționale se observă că autoritățile publice trebuie să depună eforturi mult mai însemnate în vederea ameliorării climatului de afaceri.  În raportul Doing Business 2020 al Băncii Mondiale, Republica Moldova ocupă locul 48 din 190 de țări la indicatorul "Dezvoltarea sectorului de afaceri".  În raportul Indicelui Libertății Economice 2023 realizat de Heritage Foundation, Republica Moldova se situează pe locul 96 din 180 de țări, înregistrând 58,5 de puncte cu -2,8 comparativ cu anul precedent. Republica Moldova se află pe locul 40 din 44 de țări din Europa, iar scorul general este sub media regională și mondială. Acest rezultat subliniază necesitatea de a continua reformele pentru liberalizarea economiei, reducerea birocrației și îmbunătățirea climatului de afaceri.  Antreprenorii din Republica Moldova se confruntă cu multiple provocări printre care se numără: procedurile complicate și de durată în interacțiunile cu instituțiile publice; reglementările excesive; suspiciuni de corupție și nepotism, inclusiv în sistemul judecătoresc; prevalența înaltă a economiei informale; lipsa infrastructurii digitale și a competențelor/resurselor necesare pentru a utiliza tehnologia digitală în afaceri, ceea ce limitează creșterea și inovarea în companii; nivelul redus de adaptare a tehnologiilor informaționale; sectorul start-up-urilor digitale slab-dezvoltat; nivelul incipient al securității cibernetice și riscurile aferente.  Prin Programul național pentru Promovarea Antreprenoriatului și Creșterea Competitivității în anii 2023-2027 (PACC 2027), Ministerul Dezvoltării Economice și Digitalizării, de comun cu Guvernul Republicii Moldova, a identificat ca prioritate strategică (obiectiv general) îmbunătățirea cadrului de reglementare a mediului de afaceri. Realizarea acestui obiectiv va reduce birocrația și obstacolele administrative pentru întreprinderi, fapt ce va spori eficiența și flexibilitatea operațiunilor lor. Acest lucru va atrage mai mulți investitori, va crea un mediu mai favorabil pentru dezvoltarea afacerilor existente și va stimula înființarea de noi întreprinderi. În final, se va crea un climat economic mai atractiv, care va stimula creșterea economică și va genera noi oportunități de afaceri.  Intervenția legislativă, prin adoptarea unei noi Legi a antreprenoriatului este una esențială, din următoarele considerente. Legea nr. 845/1992 nu se află în concordanță cu prevederile Codului Civil modernizat și nici legile speciale incidente, fiind marcată de utilizarea unor instituții desuete, a unor norme juridice contradictorii sau, după caz, perimate. Legea analizată este caracterizată de o suprareglementare sau o dublare a normelor prevăzute de alte acte normative în vigoare, în special Legea nr. 220/2007. Totodată, unele instituții juridice ar trebui reglementate printr-o lege specială sau, după caz, transferate în cuprinsul altor acte normative în vigoare.  Un aspect distinctiv al Legii nr. 845/1992 constă în reglementarea explicită a mai multor componente contravenționale, o practică ce nu mai este uzuală și nici recomandată conform normelor actuale de tehnică legislativă. Întrucât Republica Moldova dispune de un Cod Contravențional, toate componentele contravenționale sunt incluse în acesta, iar modificarea acestora se face exclusiv prin actualizarea Codului Contravențional. În urma analizei prevederilor Legii nr. 845/1992 în raport cu Codul Contravențional, au fost identificate multiple neconcordanțe, cele mai importante fiind: existența unor contravenții ce nu sunt reglementate de Codul Contravențional sau care diferă simțitor față de ultimul, limitele diferite ale amenzii contravenționale stabilite în Legea nr. 845/1992 și Codul Contravențional, mărimea diferită a unității convenționale față de cea prevăzută de Codul Contravențional.  O problemă stringentă se referă la faptul că multiple norme juridice din cuprinsul Legii nr. 845/1992 nu ar trebui să se regăsească în conținutul acesteia, ci a unor alte acte normative. De exemplu, întreprinderea cu statut de monopol fiscal ar trebui reglementată de Codul Fiscal, Legea concurenței nr. 183/2012 sau Legea nr. 246/2017 cu privire la întreprinderea de stat sau întreprinderea municipală. Art. 72 al Legii nr. 845/1992 („Obligația privind aplicarea reducerilor echivalente pentru toate instrumentele și mijloacele de plată”) ar trebui transferat în Legea nr. 231/2010 cu privire la comerțul interior, Capitolul V1: „Vânzarea produselor/serviciilor cu preț redus”. |
| **3. Obiectivele urmărite și soluțiile propuse** |
| 3.1. Principalele prevederi ale proiectului și evidențierea elementelor noi  Adoptarea actului normativ are următoarele obiective:   * Crearea unui mediu favorabil pentru antreprenoriat și investiții și pregătirea economiei pentru aderarea la Uniunea Europeană; * Îmbunătățirea cadrului de reglementare a mediului de afaceri; * Digitalizarea proceselor administrative din cadrul instituțiilor publice și a serviciilor publice; * Sporirea numărului întreprinderilor înființate și a ponderii întreprinderilor active din numărul total a întreprinderilor raportoare; * Promovarea transparenței și integrității în desfășurarea activităților economice și asigurarea unui mediu concurențial echitabil; * Acordarea de sprijin și stimulente pentru inovație, digitalizare și internaționalizarea întreprinderilor; * Încurajarea educației și formării în domeniul antreprenoriatului, cu accent pe dezvoltarea competențelor necesare gestionării și extinderii afacerilor.   **Principalele prevederi ale proiectului și evidențierea elementelor noi**  Noua lege a antreprenoriatului constituie o lege-cadru și cuprinde principiile generale ce reglementează desfășurarea activităților antreprenoriale în Republica Moldova, reflectând totodată tendințele economice și sociale actuale. Această nouă lege ar putea avea rolul unei „constituții a antreprenoriatului", stabilind principii fundamentale și norme de referință pentru legislația conexă, inclusiv cu privire la inițierea unei afaceri și relația dintre antreprenori și stat.   1. **Capitolul I. Dispoziții generale.**   În cadrul acestui capitol sunt prevăzute obiectul, scopul și obiectivele legii. Totodată, sunt definite noțiunile principale utilizate în cuprinsul legii.   1. **Capitolul II. Activitatea de antreprenoriat și principiile de bază.**   Sunt enumerate principiile fundamentale ale activității de antreprenoriat, a căror conținut este dezvoltat sub forma unor articole distincte: a) libertatea economică și inițiativa privată; b) concurența loială; c) simplificarea reglementărilor și reducerea poverii administrative; d) transparență și responsabilitatea corporativă; e) promovarea inovației și a digitalizării; f) sustenabilitatea și responsabilitatea socială; g) egalitatea de șanse și incluziunea socială; h) protecția investițiilor. Majoritatea acestor principii sunt preluate din convențiile internaționale adoptate de organismele internaționale cum ar fi Organizația Națiunilor Unite, Consiliul Europei sau actele normative ale Uniunii Europene.   1. **Capitolul III. Formele de desfășurare a activității de antreprenoriat.**   Proiectul de lege păstrează formele organizatorico-juridice de desfășurare a activității de antreprenoriat prevăzute de Capitolul III al Legii nr. 845/1992. Însă, spre deosebire de fosta reglementare, noua lege oferă o clarificare exhaustivă a formelor sub care poate fi desfășurată activitatea antreprenorială. Inadvertențele Legii nr. 845/1992 se datorează în mare parte intervențiilor legislative multiple, ce nu au fost corelate cu instituțiile existente și nici sistematizate în mod corespunzător. S-a creat astfel un exces de reglementare, ce a generat în practică dificultăți de interpretare și aplicare corectă a legii.  Sub imperiul Legii nr. 845/1992, formele de desfășurare a activității de antreprenoriat nu se aflau în concordanță cu dispozițiile Codului Civil modernizat, republicat în temeiul Legii nr. 133 din 15 noiembrie 2018. Totodată, formele particulare ale activității de antreprenoriat, cum ar fi gospodăriile țărănești (de fermier) sau întreprinzătorul în bază de patentă, nu erau corelate cu legile speciale aplicabile, existând discrepanțe semnificative între legea generală și cea specială.  Noua Lege vine să ajusteze normele referitoare la formele desfășurării activității de antreprenoriat în corespundere cu prevederile Codului Civil modernizat, Legea nr. 220/2007 cu privire la înregistrarea de stat a persoanelor juridice și a întreprinzătorilor individuali, Legea nr. 135/2007 privind societățile cu răspundere limitată, Legea nr. 1134/1997 privind societățile pe acțiuni, Legea cooperației de consum nr. 1252/2000, Legea nr. 1007/2002 privind cooperativele de producție, Legea nr. 246/2017 cu privire la întreprinderea de stat și întreprinderea municipală.  Art. 15 al proiectului de lege a exclus întreprinderea de arendă din rândul formelor organizatorico-juridice de desfășurare a activității de antreprenoriat, întrucât s-a constat caracterul desuet al acesteia. Anterior, respectiva întreprindere era reglementată de art. 20 al Legii nr. 861-XII din 14 ianuarie 1992cu privire la arendă și de Regulamentul Întreprinderii de arendă, aprobat prin Hotărârea Guvernului nr. 284 din 21 mai 2015. La 20 aprilie 2007, odată cu intrarea în vigoare a Legii nr. 83-XVI din 29 martie 2007, s-a abrogat Legea nr. 861-XII/1992 și Legea nr. 642-XIII din 14 noiembrie 1995 pentru interpretarea articolului 19 din Legea cu privire la arendă. Prin urmare, începând cu 20 aprilie 2007 cadrul juridic național nu mai permite desfășurarea activității economice sub forma unei întreprinderi de arendă.  Legea nr. 845/1992 definește societatea în comandită și societatea în nume colectiv ca entități ce se prezintă în cadrul raporturilor de drept ca persoană fizică(art. 15 alin. (2), art. 16 alin. (2)). În optica Codului Civil, respectivele entități sunt societățile comerciale, adică persoane juridice de drept privat (art. 175, 256, 271). Proiectul de lege înlătură aceste inadvertențe, prin specificarea faptului că societatea în comandită și cea în nume colectiv sunt societăți comerciale, reglementate de dispozițiile Codului Civil.  Formele organizatorico-juridice de desfășurare a activității de antreprenoriat au fost redefinite, pentru a corespunde prevederilor Codului Civil. Totodată, s-a indicat expres legea specială care reglementează modul de constituire, funcționare, reorganizare și lichidare a fiecărei dintre societățile comerciale sau întreprinderile enumerate de art. 15 al proiectului de act normativ.  Noua reglementare înlătură omisiunea existentă în Legea nr. 845/1992, care nu prevedea cooperativa de consum ca formă de desfășurare a activității de antreprenoriat. Noțiunea generică de cooperativă acoperă toate formele juridice ale cooperației: de consum, producție și de întreprinzător.  În ceea ce privește gospodăriile țărănești (de fermier), întreprinzătorul în baza patentei și antreprenorul liber profesionist, proiectul de lege precizează că acestea constituie forme de desfășurare a activității de antreprenoriat fără personalitate juridică. Respectivele activități antreprenoriale pot fi desfășurate doar de persoane fizice și prezintă mai multe avantaje în raport cu formele tradiționale. Accepțiunea și condițiile desfășurării antreprenoriatului prin intermediul acestor forme de organizare sunt expuse cu titlu general, fiind însoțite de norme de trimitere la legile speciale aplicabile. Este clarificată noțiunea de „*antreprenor liber-profesionist*”, uzitată de reglementările europene. La nivel național, Codul Fiscal operează cu noțiunea de „*activitate independentă*”, ce nu are o acoperire detaliată în alte acte normative.  Cu titlu de noutate, un articol distinct este dedicat activității de antreprenoriat desfășurate de organizațiile necomerciale. În acest fel se asigură corelația cu Legea nr. 86/2020 cu privire la organizațiile necomerciale, care statuează la art. 6 alin. (2) dreptul acestor organizații de a desfășura activitate economică, inclusiv de antreprenoriat social.  Art. 18 al proiectului de lege consfințește libertatea alegerii formei organizatorico-juridice de desfășurare a activității de antreprenoriat. Prin excepție, anumite activități economice (bancare, de asigurare sau din alte domenii specializate) sunt susceptibile de limitări, stabilite prin legile speciale.   1. **Capitolul IV. Inițierea activității de antreprenoriat.**   Proiectul de lege stabilește că înregistrare de stat a persoanelor juridice și a întreprinzătorilor individuali, ținerea registrelor de stat ale persoanelor juridice și întreprinzătorilor individuali este reglementată de Legea nr. 220/2007. Noua reglementare vine să abroge prevederile Legii nr. 845/1992 care reiau dispozițiile Legii nr. 220/2007 aferente înregistrării de stat.  În ceea ce privește procedura înregistrării de stat, s-a reiterat posibilitatea depunerii actelor necesare în formă electronică, prin aplicarea semnăturii electronice. În acest mod, se realizează corelarea cu dispozițiile art. 8 al Legii nr. 220/2007, care prevede modalitatea depunerii documentelor fie în formă fizică, la sediul organului înregistrării de stat sau prin scrisoare recomandată expediată ultimului, fie în formă electronică. De asemenea, se asigură implementarea unuia dintre obiectivele specifice ale Programul național pentru Promovarea Antreprenoriatului și Creșterea Competitivității în anii 2023-2027 (PACC 2027): digitalizarea proceselor administrative din cadrul instituțiilor publice și a serviciilor publice, pentru a eficientiza interacțiunile cu antreprenorii și a reduce birocrația.  Cu referire la actele permisive, art. 20 al prezentului proiect asigură corelarea cu Legea nr. 160/2011 privind reglementarea prin autorizare a activității de întreprinzător, inexistentă sub imperiul Legii nr. 845/1992. În acest fel, toate formele de inițiere a unei afaceri sunt acoperite de cadrul legal existent, fără redundanță.  Proiectul de lege, prin art. 21, instituie, în sarcina antreprenorilor care efectuează investiții în domenii de importanță pentru securitatea statului, obligația de a solicita aprobarea prealabilă a investițiilor de la Consiliul pentru promovarea proiectelor investiționale de importanță națională. Astfel, se asigură concordanța cu Legea nr. 174/2021 și Regulamentul (UE) 2019/452 de stabilire a unui cadru pentru examinarea investițiilor străine directe în Uniune.  Art. 22 reia obligația statuată de art. 8 alin. (2) lit. b) al Codului Fiscal nr. 1163/1997 cu referire la luarea la evidență fiscală a contribuabilului.   1. **Capitolul V. Accesul la piețe și internaționalizarea afacerii.**   În acest capitol se reiterează posibilitatea antreprenorilor de a avea acces la piețele internaționale și se prezintă mecanismele prin care statul sprijină internaționalizarea întreprinderilor (IMM-urilor și Startup-urilor) și suportul în extinderea pe piețele externe pentru atragerea de investiții străine. Sunt enumerate cu titlu exemplificativ măsurile de sprijin pentru utilizarea comerțului electronic de către antreprenori, acțiunile în vederea digitalizării procedurilor de export și import, precum și organele competente pentru implementarea acestora. S-a statuat obligația Guvernului de a asigura interoperabilitatea platformelor naționale cu cele internaționale de comerț electronic.   1. **Capitolul VI. Interacțiunea cu autoritățile publice.**   Art. 26 constituie o normă de trimitere la Legea nr. 131/2012 privind controlul de stat asupra activității de întreprinzător. Prin intermediul acestui articol se asigură informarea destinatarilor legii cu referire la posibilitatea supunerii antreprenorilor la controale de stat planificate și neplanificate, scopul desfășurării acestora și importanța cooperării cu autoritățile de control.  O novație a proiectului de lege este reglementarea platformelor de cooperare și dialog în domeniul antreprenoriatului.  Art. 28 detaliază instrumentele la care antreprenorii pot apela, precum sistemele bancare tradiționale, fondurile publice, microfinanțarea și instrumente inovative cum ar fi serviciile de finanțare participativă. S-a stabilit obligația statutului de a implementa măsuri de sprijin de antreprenori, ceea ce denotă angajamentul ferm al autorităților publice de a consolida dezvoltarea antreprenoriatului. |
| 3.2. Opțiunile alternative analizate și motivele pentru care acestea nu au fost luate în considerare |
| Opțiunea alternativă analizată constă în modificarea semnificativă a Legii nr. 845/1992, în vederea ajustării normelor care intră în conflict cu alte acte normative în vigoare. La nivel practic, ar fi fost necesară adoptarea mai multor Legi de modificare a reglementărilor speciale și a unei Legi desfășurate de modificare a Legii nr. 845/1992, care ar fi detaliat modificările punctuale per capitol, secțiune și articol. O astfel de abordare ar fi prea limitativă și nu ar asigura o actualizare comprehensivă a cadrului legal privind antreprenoriatul din Republica Moldova. De asemenea, aceasta nu ar răspunde în mod adecvat necesităților reale ale mediului de afaceri.  În cazul în care nu s-ar interveni cu proiectul propus, nu se vor atinge obiectivele trasate prin Programul Guvernului Republicii Moldova și în alte documente de politici, cum ar fi Strategia Națională de Dezvoltare Economică 2030, Programul Național pentru Promovarea Antreprenoriatului și Creșterea Competitivității în anii 2023-2027 (PACC 2027), Strategia națională de dezvoltare Moldova Europeană 2030 (SND), inclusiv și angajamentele Republicii Moldova asumate față de Uniunea Europeană prin Agenda de Asociere privind realizarea obiectivelor de politică de nivel de nivel mondial și punerea în aplicare a Agendei pentru dezvoltare durabilă 2030 și a celor 17 obiective de dezvoltare durabilă ale acesteia. De asemenea, se va menține un cadru juridic inadvertent, care vine în contradicție cu dispozițiile Codului Civil și a altor legi speciale aplicabile.  Luând în considerare posibilele consecințe negative în cazul în care va fi aplicată această opțiune alternativă, calificăm opțiunea alternativă drept una irelevantă. |
| **4. Analiza impactului de reglementare** |
| 4.1. Impactul asupra sectorului public  Nu este aplicabil. |
| 4.2. Impactul financiar și argumentarea costurilor estimative  Implementarea proiectului nu necesită alocarea surselor financiare suplimentare. |
| 4.3. Impactul asupra sectorului privat  Proiectul de lege vine să reitereze angajamentele Guvernului privind simplificarea procedurilor de înregistrare și obținerea actelor permisive, precum și prin digitalizarea proceselor administrative. Deși proiectul de lege nu vine cu norme noi, dar le sistematizează și structurează aceste angajamente care sunt deja prevăzute în legi speciale. Aceasta lege cadru vine să reitereze de ce aceste măsuri sunt vitale pentru mediul de afaceri în vederea reducerii timpului și costurilor asociate conformării la cerințele legale. Or, aceste măsuri sunt deosebit de importante pentru IMM-uri și nu doar, care se confruntă adesea cu resurse limitate și capacitate administrativă redusă. Totodată, vine să ofere o atenție investitorilor străini, care adesea sunt în dificultate de a trece procedurile administrative în vederea inițierii unei afaceri în Republica Moldova având la dispoziție timpi limitați de aflare pe teritoriul Republicii Moldova. Motiv pentru care, oferirea unui coridor verde dedicat acestora este mai mult de cât un impact asupra susținerii investițiilor străine în Republica Moldova. Un impact imediat al acestor măsuri ar constitui creșterea numărului de întreprinderi noi înregistrate, inclusiv a întreprinderilor cu capital străin, precum și reducerea birocrației care să stimuleze antreprenorii să-și concentreze resursele asupra dezvoltării afacerii.  Proiectul promovează principiul concurenței loiale, prevenind practicile anticoncurențiale și protejând antreprenorii împotriva abuzurilor de poziție dominantă pe piață sau monopol. Astfel oferind perspectivă unui mediu de afaceri mai transparent și predictibil. Ca și impact al acestor măsuri ar fi creșterea numărului de investiții în economia națională, precum și stimularea invocației și a competiției prin condiții egale pentru toți antreprenorii.  Prin recunoașterea finanțării participative (crowdfunding) legea îmbunătățește accesul antreprenorilor la surse alternative de capital. De asemenea, sprijinul financiar pentru industriile prioritare stimulează investițiile în sectoarele strategice. Drept impact al clarificării acestor aspecte în proiectul de lege se anticipează creșterea ratei de succes a start-up-urilor și IMM-urilor, precum și diversificarea surselor de finanțare disponibile pentru antreprenori.  Reiterarea sprijinului pentru tranziția digitală și adopția tehnologiilor inovatoare, inclusiv facilități fiscale pentru cercetare și dezvoltare, contribuie la creșterea competitivității antreprenorilor ce poate solda în modernizarea proceselor de producție și a modelelor de afaceri, precum și la creșterea productivității și a competitivității la nivel internațional.  Reiterarea măsurilor dedicate susținerii exporturilor, accesului la piețele internaționale și facilitării conformării la standardele internaționale contribuie la extinderea afacerilor dincolo de granițele naționale va afecta în mod direct creșterea volumului exporturilor și a prezenței companiilor locale pe piețele internaționale, precum va asigura dezvoltarea parteneriatelor strategice și atragerea investițiilor străine.  Proiectul de lege include măsuri specifice pentru promovarea egalității de șanse, sprijinind antreprenoriatul feminin și integrarea grupurilor vulnerabile în activități economice, ceea ce va sigura creșterea numărului de antreprenori din rândul femeilor și a grupurilor dezavantajate, precum și dezvoltarea incluziunii sociale prin activitățile de antreprenoriat. |
| 4.4. Impactul social  Prin stimularea activităților economice, facilitarea accesului la finanțare și reducerea barierelor administrative, proiectul încurajează înființarea și dezvoltarea întreprinderilor. Aceste inițiative vor genera noi locuri de muncă și vor contribui la reducerea șomajului, în special în comunitățile vulnerabile. Ca și indicatori de impact ar putea fi creșterea ratei de ocupare a forței de muncă și reducerea emigrației economice prin oferirea de oportunități locale atractive.  Proiectul introduce măsuri specifice pentru sprijinirea antreprenoriatului feminin și a grupurilor vulnerabile, inclusiv a persoanelor din medii defavorizate sau cu dizabilități. Acest lucru contribuie la reducerea inegalităților economice și la promovarea unei societăți mai incluzive. Aceste măsuri pot genera o creștere a participării economice a femeilor și a grupurilor dezavantajate, precum și la o integrare socială și economică a comunităților marginalizate.  Proiectul promovează educația antreprenorială și dezvoltarea competențelor digitale și de inovare. Aceste inițiative nu doar că sprijină antreprenorii existenți, dar contribuie și la formarea unei noi generații de antreprenori și specialiști în domenii de viitor. Astfel aceste măsuri ar avea un impact asupra nivelului de educație antreprenorială și digitală, precum și la pregătirea forței de muncă pentru provocările unei economii moderne.  Prin sprijinirea antreprenorilor și facilitarea investițiilor în zonele mai puțin dezvoltate, proiectul contribuie la reducerea decalajelor economice și sociale dintre regiunile țării. Aceste măsuri ar contribui la dezvoltarea infrastructurii economie și sociale în zonele rurale sau defavorizate, inclusiv prin îmbunătățirea accesului la oportunități economice pentru locuitorii din regiunile țării.  Proiectul încurajează antreprenorii să adopte practici de responsabilitate socială, inclusiv prin raportarea impactului social și ecologic al activităților lor. Această măsură susține bunăstarea comunităților locale și încurajează comportamente de afaceri etice și durabile. Aceasta abordare în reglementare are scop de aduce impact asupra implicării antreprenorilor în susținerea inițiativelor locale (educație, sănătate, mediu, etc.) și dezvoltarea unei culturi corporative orientate spre sustenabilitatea și respectarea valorilor sociale.  Prin crearea unui mediu economic stabil și transparent, legea contribuie la creșterea veniturilor, reducerea sărăciei și îmbunătățirea calității vieții cetățenilor. În plus, stimularea antreprenoriatului social asigură o mai bună abordare a nevoilor comunității. Impactul social pe termen lung ar fi reducerea sărăciei prin crearea de oportunități economice și creșterea accesului la bunuri și servicii de calitate, dezvoltate de antreprenorii locali.  4.4.1. Impactul asupra datelor cu caracter personal  Nu este aplicabil.  4.4.2. Impactul asupra echității și egalității de gen  Conform unui raport al Biroului Național de Statistică (BNS) din 2020, femeile reprezintă 33,9% dintre antreprenorii din Republica Moldova. Cu toate acestea, femeile antreprenoare beneficiază într-o proporție mai mică de sprijin în cadrul programelor de suport antreprenorial comparativ cu bărbații, ponderea femeilor antreprenoare susținute fiind mai joasă decât cota antreprenoriatului feminin la nivel național (23,8% comparativ cu 33,9%).  Datele din Indexul Egalității de Gen 2023 arată că diferența în veniturile salariale dintre femei și bărbați este de 13,6%, indicând o inegalitate semnificativă în remunerare. De asemenea, femeile se confruntă cu dificultăți sporite în accesarea resurselor financiare necesare pentru inițierea și dezvoltarea afacerilor.  Un studiu realizat de Centrul Parteneriat pentru Dezvoltare estimează că eliminarea inegalităților economice dintre femei și bărbați ar putea duce la o creștere a PIB-ului Republicii Moldova cu până la 20%, echivalentul a aproximativ 39 de miliarde de lei.  Implementarea măsurilor propuse în proiectul de lege poate contribui semnificativ la reducerea inegalităților de gen în Republica Moldova, având un impact pozitiv asupra economiei și societății în ansamblu.  Proiectul de lege privind antreprenoriatul include măsuri și prevederi care contribuie în mod direct la promovarea echității și egalității de gen în sectorul economic și în societate. Prin instituirea unor mecanisme specifice de sprijinire a antreprenoriatului feminin și prin eliminarea barierelor discriminatorii, proiectul are potențialul de a diminua disparitățile de gen și de a încuraja implicarea femeilor în activitățile economice.  Proiectul prevede posibilitatea dezvoltării unor măsuri dedicate pentru sprijinirea femeilor care doresc să inițieze și să dezvolte afaceri. Acestea includ accesul la finanțare care va avea ca efect reducerea barierelor de acces la capital pentru femeile antreprenoare, inclusiv prin programe de cofinanțare, granturi sau scheme de garantare a creditelor. Impactul scontat ar fi creșterea numărului de femei implicate în activități antreprenoriale, precum și reducerea decalajului de gen în ceea ce privește accesul la resurse și la oportunități în afaceri.  Proiectul sprijină inițiativele antreprenoriale din partea femeilor care provin din medii defavorizate sau vulnerabile, inclusiv prin facilități fiscale și acces preferențial la programele de sprijin guvernamental. De asemenea, sunt recunoscute inițiativele de antreprenoriat social, care pot contribui la integrarea femeilor în activități economice. Aceste măsuri vor avea impact asupra reducerii inegalităților sociale și economice dintre femei și bărbați, precum și promovarea incluziunii economice a femeilor din mediile vulnerabile. |
| 4.5. Impactul asupra mediului  Proiectul de lege va asigura creșterea economică sustenabilă și crearea condițiilor pentru promovarea și implementarea principiilor ESG (Mediu, Social și Guvernare) prin promovarea unei economii transparente, încurajarea tranziției verzi, dezvoltarea economiei sociale și sprijinirea antreprenorialului feminin, pentru a asigura o dezvoltare economică durabilă, responsabilă social și ecologic, inclusivă și echitabilă. În acest sens, art. 11 al Legii cu privire la antreprenoriat consfințește angajamentul antreprenorilor de a desfășura activități care respectă resursele naturale și protejează mediul înconjurător, asigurând continuitatea activităților economice pe termen lung și reducerea impactului asupra mediului. |
| 4.6. Alte impacturi și informații relevante |
| Nu este aplicabil. |
| **5. Compatibilitatea proiectului actului normativ cu legislația UE** |
| 5.1. Măsuri normative necesare pentru transpunerea actelor juridice ale UE în legislația națională |
| Proiectul de lege nu se supune expertizei de compatibilitate dat fiind faptul că nu are drept scop armonizarea legislaţiei naţionale cu legislaţia Uniunii Europene. |
| 5.2. Măsuri normative care urmăresc crearea cadrului juridic intern necesar pentru implementarea legislației UE |
| Proiectul de lege nu are drept scop armonizarea legislaţiei naţionale cu legislaţia Uniunii Europene. |
| **6. Avizarea și consultarea publică a proiectului actului normativ** |
| Avizul privind inițierea elaborării proiectului de lege a fost plasat pe pagina web [www.particip.gov.md](http://www.particip.gov.md) și poate fi accesat la următorul link:  În scopul respectării prevederilor legale, proiectul de lege urmează a fi transmis autorităților spre avizare și efectuarea expertizelor, precum și plasat spre consultări publice pe pagina web oficială a Ministerului Dezvoltării Economice și Digitalizării [www.mded.gov.md](http://www.mded.gov.md), compartimentul *Transparenţă*, precum și pe pagina web [www.particip.gov.md](http://www.particip.gov.md). |
| **7. Concluziile expertizelor** |
| Proiectul va fi supus expertizei juridice și anticorupție. Rezultatele expertizelor vor fi integrate și reflectate în Sinteza obiecțiilor și propunerilor. |
| **8. Modul de încorporare a actului în cadrul normativ existent** |
| Odată cu adoptarea actului normativ vor fi operate modificări la legislația aplicabilă, prin transferul unor norme juridice din Legea nr. 845/1992 în cuprinsul altor acte normative, precum și elaborarea unor legi noi, dedicate (de ex., cu privire la antreprenoriatul social). Conform unor estimări prealabile, acestea ar putea viza operarea următoarelor modificări.   1. *Completarea Legii nr. 231 din 23 septembrie 2010 cu privire la comerțul interior* (*publicată în Monitorul Oficial nr. 230-237 art. 262 din 01 octombrie 2021),* *Capitolul V1*: *„Vânzarea produselor/serviciilor cu preț redus”,* prin introducerea obligației prevăzute de art. 72 al Legii nr. 845/1992 („Obligația privind aplicarea reducerilor echivalente pentru toate instrumentele și mijloacele de plată”). 2. *Completarea Codului Contravențional nr. 218 din 24 octombrie 2008 (publicat în Monitorul Oficial nr. 78-84 art. 100 din 17 martie 2017), Capitolul XV: „Contravenții ce afectează activitatea de întreprinzător, fiscalitatea, activitatea vamală și valorile imobiliare”,* cu contravențiile prevăzute de art. 10 alin. (51), (6) și (8), art. 30 alin. (8) ale Legii nr. 845/1992. 3. *Completarea Legii nr. 246 din 22 noiembrie 2017 cu privire la întreprinderea de stat și întreprinderea municipală (publicată în Monitorul Oficial nr. 441-450 art. 750 din 22 decembrie 2017)* cu dispozițiile Capitolului VI2 :„Întreprinderea cu statut de monopol fiscal” ale Legii nr. 845/1992. 4. *Completarea Codului Fiscal nr. 1163 din 24 aprilie 1997 (publicat în Monitorul Oficial nr.* 62 art. *522 din 18 septembrie 1997)* *cu dispozițiile Capitolului VI2 :„Întreprinderea cu statut de monopol fiscal” ale Legii nr. 845/1992;* 5. *Modificarea/abrogarea Legii nr. 93/1998 cu privire la patenta de întreprinzător, etc..*   Adoptarea proiectului de act normativ conține abrogarea Legii nr. 845/1992. |
| **9. Măsurile necesare pentru implementarea prevederilor proiectului actului normativ** |
| Implementarea opțiunii recomandate va fi realizată prin modificarea cadrului legal primar existent. |

**Secretar de stat Veronica ARPINTIN**